पूरी सियासी नौटंकी में भाजपा ने परदे के पीछे रह कर नीतीश के तीर (जदयू का चुनाव निशान) से ही यानी उन के ही दल के नेता से उन्हें शिकार बना लिया. 1990 से जिस बिहार में दलितों व पिछड़ों का दलितों के लिए और पिछड़े व दलितों के द्वारा ही राजपाट चलाया जा रहा था और उन के निशाने पर अगड़ी जातियां, जमींदार व ब्राह्मणवाद रहे, वहीं मांझी के बहाने पहली बार दलित और पिछड़े एकदूसरे पर निशाना साधते दिखे और भाजपा मजा लेती हुई राजनीति साधती रही. दलित तीर से भाजपा ने दलित सियासत का शिकार कर लिया. मांझी के जाल में नीतीश और उन का कुनबा कुछ इस कदर उलझा कि जनता दल परिवारों के विलय की कोशिशें दरकिनार पड़ गईं. सत्ता से हटाने और सत्ता पाने का खुला खेल फर्रूखाबादी चलता रहा और आखिरकार विश्वास मत पाने से ऐन पहले इस्तीफा दे कर मांझी ने अचानक कहानी को नया मोड़ दे दिया. अब मांझी खुद को शहीद बता कर महादलितों, दलितों और पिछड़ों के वोट को अपने पाले में करने की जुगत में लग जाएंगे और नीतीश व लालू को चुनौती देंगे.